b'\n_START_ARTICLE_\nLykke-Per\n_START_PARAGRAPH_\nLykke-Per er en delvist selvbiografisk roman af Henrik Pontoppidan. _NEWLINE_Romanen udkom f\xc3\xb8rste gang i \xc3\xa5rene 1898-1904 i form af otte h\xc3\xa6fter med f\xc3\xb8lgende undertitler: Hans Ungdom (1898), Lykke-Per finder Skatten (1898), Hans K\xc3\xa6rlighed (1899), Lykke-Per i det Fremmede (1899), Hans store V\xc3\xa6rk (1901), Lykke-Per og hans K\xc3\xa6reste (1902), Hans Rejse til Amerika (1903) og Hans sidste Kamp (1904).\n_START_SECTION_\nHandling\n_START_PARAGRAPH_\nRomanen handler om den utilpassede pr\xc3\xa6stes\xc3\xb8n Peter Andreas Sidenius, der vokser op i \xc3\x98stjylland og hans videre f\xc3\xa6rd. Peter Andreas tager afstand fra det milj\xc3\xb8, han kommer fra, s\xc3\xa5 han rejser som 16-\xc3\xa5rig til K\xc3\xb8benhavn for at studere p\xc3\xa5 Den Polytekniske L\xc3\xa6reanstalt. Her l\xc3\xa6ser han til ingeni\xc3\xb8r. Per, som han nu kalder sig, har en stor plan om at skabe et kanalsystem i Jylland. Med dette ene projekt som form\xc3\xa5l s\xc3\xb8ger han indpas i kredse i K\xc3\xb8benhavn, som vil kunne finansiere projektet. Herigennem knytter han kontakt til familien Salomon, blandt hvis d\xc3\xb8tre han skaber en n\xc3\xa6r kontakt til Jakobe, Via udlandsrejser, kritisk indflydelse fra Dr. Nathan, naturoplevelser, modstand fra finanskapitalen i K\xc3\xb8benhavn, religi\xc3\xb8se anf\xc3\xa6gtelser, et \xc3\xa6gteskab med en grundtvigiansk pr\xc3\xa6stedatter finder han endeligt sit kald som vejassistent i Thy, hvor han d\xc3\xb8r.\n_START_SECTION_\nSenere udgaver/omskrivninger\n_START_PARAGRAPH_\nAnden udgave af Lykke-Per i tre bind (1905) er en kraftig omskrivning og en vis reduktion (med omkring 10 procent) af f\xc3\xb8rsteudgavens otte h\xc3\xa6fter. Pontoppidan begyndte omskrivningsarbejdet endnu f\xc3\xb8r han var f\xc3\xa6rdig med f\xc3\xb8rste udgave. Der er tr\xc3\xa6k ved f\xc3\xb8rsteudgavens sidste bind, der kun fuldt ud forst\xc3\xa5s p\xc3\xa5 baggrund af andenudgaven._NEWLINE_I 1918 foretog Pontoppidan endnu en revision af teksten, som siden har v\xc3\xa6ret den tekst, der er blevet bogudgivet af Gyldendal, fra 1984. _NEWLINE_I 2018 blev bogen filmatiseret af Bille August, igen under titlen Lykke-Per. Esben Smed spillede hovedrollen som Peter Andreas (Per) Sidenius.'